Forslag til RÅDETS BESLUTNING om bemyndigelse af Østrig til at anvende en foranstaltning, der fraviger artikel 21 i direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

INDLEDNING

Ved ansøgning til Kommissionen registreret i Kommissionens Generalsekretariat den 7. maj 2002 anmodede Republikken Østrigs regering på grundlag af artikel 27 i Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] (i det følgende benævnt sjette direktiv) om bemyndigelse til at anvende en foranstaltning, der fraviger artikel 21, stk. 1, litra a), i nævnte direktiv som ændret ved direktiv 2000/65/EF af 17. oktober 2000. Formålet med den påtænkte fravigende foranstaltning er at gøre den person, for hvem underkontrahenter leverer tjenesteydelser i form af ejendomsarbejder, afgiftspligtig.

[1] EFT L 145 af 13.6.1977, s. 1. Direktivet er senest ændret ved direktiv 2002/38/EF (EFT L 128 af 15.5.2002, s. 41).

SIGTET MED DE ØNSKEDE FRAVIGENDE FORANSTALTNINGER

De østrigske myndigheder gør gældende, at de har konstateret betydelige indtægtstab i byggesektoren. Disse tab opstår i forbindelserne mellem det generelle byggeforetagende og underkontrahenten. Underkontrahenten fakturerer det generelle byggeforetagende momsen, men undlader at indbetale den til statskassen. Derimod kan det generelle byggeforetagende udnytte sin fradragsret, fordi det er i besiddelse af en behørigt udfærdiget faktura, der afspejler de reelle leverancer af tjenesteydelser.

Ifølge de østrigske myndigheder er det vanskeligt at bekæmpe denne type svig ved hjælp af det fælles momssystems normale regler, fordi det i mange tilfælde i praksis har vist sig umuligt at inddrive momsen hos underkontrahenten. Det er således navnlig i byggesektoren konstateret, at de berørte underkontrahenter næsten er umulige at finde af følgende årsager: enten er underkontrahentvirksomheden stiftet - i almindelighed i form af et anpartsselskab - af en person, som ikke har nogen interesse i dette selskab, eller også virker underkontrahenten under dække af et allerede stiftet anpartsselskab; det pågældende selskab er næppe stiftet, før det opnår et særdeles højt aktivitetsomfang; den fakturerede moms erlægges ikke; kort efter indledes en konkursbehandling af selskabet; parthavernes bopæl er ukendt, eller også har de givet meddelelse om flytning og er rejst til udlandet; de faktiske ledere kendes ikke.

BESKRIVELSE AF DE ØNSKEDE FRAVIGENDE FORANSTALTNINGER

Den af Østrig ønskede fravigende foranstaltning indebærer, at det uanset artikel 21, stk. 1, litra a), i sjette direktiv gøres muligt at udpege den person, for hvem tjenesteydelserne leveres, som afgiftspligtig i stedet for den person, der leverer tjenesteydelsen, i forbindelse med følgende aktiviteter:

- ejendomsarbejder udført af - samt tilrådighedsstillelse af personale ansat ved - underkontrahenter for et generelt byggeforetagende

- ejendomsarbejder udført af - samt tilrådighedsstillelse af personale ansat ved - underkontrahenter for en virksomhed, der selv udfører ejendomsarbejder

- ejendomsarbejder udført af - samt tilrådighedsstillelse af personale ansat ved - underkontrahenter for en anden underkontrahent.

Underkontrahenten skal således ikke kræve betaling af moms i forbindelse med de tjenesteydelser, han leverer. Problemet med manglende inddrivelse af den afgift, der påhviler en underkontrahent, som det i praksis er umuligt at finde, vil derved være løst.

Derimod gælder de normale beskatningsregler for de øvrige aktiviteter i sektoren, herunder det arbejde, som det generelle byggeforetagende udfører for bygherren.

KOMMISSIONENS OPFATTELSE

Muligheden for at fravige sjette direktiv er fastsat i artikel 27 i dette direktiv med det formål at forenkle opkrævningen af afgiften eller undgå visse svigagtigheder eller skatteunddragelser.

Selv om foranstaltningen forenkler opgaverne for skatteadministrationen, der meget ofte har særdeles vanskeligt ved at inddrive afgiften hos underkontrahenterne i byggesektoren, finder Kommissionen, at den af Østrig påtænkte foranstaltning først og fremmest skal betragtes som en foranstaltning, der har til formål at undgå visse svigagtigheder eller skatteunddragelser.

Desuden synes den af Østrig påtænkte foranstaltning at stå i et rimeligt forhold til det tilstræbte mål. Den påtænkte foranstaltning anvendes således ikke på alle afgiftspligtige aktiviteter i en bestemt sektor (i det foreliggende tilfælde byggesektoren), men på velafgrænsede aktiviteter, som virkelig rejser betydelige problemer med svigagtigheder eller skatteunddragelser. Den særlige foranstaltning fraviger derfor kun de generelle principper i artikel 21 i sjette direktiv i en udstrækning, der er strengt nødvendig for virkeliggørelsen af målet dermed.

Endelig skal det understreges, at den fravigelse, som foreslås vedtaget, ikke øver nogen indflydelse på den skyldige afgifts størrelse. Det skyldige momsbeløb i henhold til den fravigende foranstaltning er således nøjagtigt det samme, som hvis de normale regler i artikel 21 i sjette momsdirektiv blev anvendt.

Kommissionen foreslår derfor, at Rådet bemyndiger Østrig til at anvende den fravigelse fra artikel 21, stk. 1, litra a), som landet anmoder om.

Efter Kommissionens opfattelse vil det imidlertid være hensigtsmæssigt at foretage en tidsmæssig begrænsning af gyldighedsperioden for denne fravigelse til den 31. december 2007. Denne begrænsning vil gøre det muligt at vurdere det hensigtsmæssige i den fravigende foranstaltnings eventuelle opretholdelse på baggrund af de erfaringer, som Østrig indhøster i denne femårige periode.

Forslag til RÅDETS BESLUTNING om bemyndigelse af Østrig til at anvende en foranstaltning, der fraviger artikel 21 i direktiv 77/388/EØF om harmonisering af medlemsstaternes lovgivning om omsætningsafgifter

(Kun den tyske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [2], særlig artikel 27, stk. 1,

[2] EFT L 145 af 13.6.1977, s. 1. Direktivet er senest ændret ved direktiv 2002/38/EF (EFT L 128 af 15.5.2002, s. 41).

under henvisning til forslag fra Kommissionen [3], og

[3] EFT C...

ud fra følgende betragtninger:

(1) Ved en anmodning stilet til Kommissionen og registreret i Kommissionens Generalsekretariat den 7. maj 2002 anmodede Østrig om bemyndigelse til at anvende en foranstaltning, der fraviger artikel 21, stk. 1, litra a), i direktiv 77/388/EØF.

(2) De øvrige medlemsstater blev ved skrivelse af 21 juni 2002 underrettet om Østrigs anmodning.

(3) I henhold til artikel 21, stk. 1, i direktiv 77/388/EØF som ændret ved artikel 28g i nævnte direktiv påhviler merværdiafgiften inden for Fællesskabet i de fleste tilfælde den afgiftspligtige person, som foretager en afgiftspligtig levering af goder eller tjenesteydelser.

(4) Formålet med den af Østrig ønskede fravigende foranstaltning er at udpege den person, for hvem leveringen af tjenesteydelser foretages, som merværdiafgiftspligtig i forbindelse med følgende tjenesteydelser: ejendomsarbejder udført af - samt tilrådighedsstillelse af personale ansat ved - underkontrahenter for et generelt ejendomsforetagende, for en virksomhed, der selv udfører ejendomsarbejder, eller for en anden underkontrahent.

(5) Den ønskede foranstaltning skal først og fremmest betragtes som en foranstaltning, der har til formål at undgå visse besvigelser eller skatteunddragelser i byggesektoren såsom manglende overførsel af den af underkontrahenten fakturerede moms til statskassen, idet underkontrahenten forsvinder. Samtidig forenkler den opgaverne for skatteadministrationen, som meget ofte har særdeles vanskeligt ved at inddrive afgiften hos underkontrahenterne i den pågældende sektor, uden at det skyldige afgiftsbeløb ændres.

(6) Foranstaltningen står i et rimeligt forhold til de tilstræbte mål, idet den ikke finder anvendelse på alle afgiftspligtige aktiviteter i den berørte sektor, men på velafgrænsede aktiviteter, som virkelig rejser betydelige problemer med svigagtigheder eller skatteunddragelser.

(7) Bemyndigelsen bør gives indtil den 31. december 2007, hvilket vil gøre det muligt at vurdere det hensigtsmæssige i den fravigende foranstaltning på baggrund af de indhøstede erfaringer.

(8) Den fravigende foranstaltning har ingen indvirkning på Fællesskabernes egne momsindtægter -

VEDTAGET FØLGENDE BESLUTNING:

Artikel 1

Uanset artikel 21, stk. 1, litra a), i direktiv 77/388/EØF som ændret ved artikel 28g i samme direktiv bemyndiges Østrig til at udpege den person, for hvem de i artikel 2 i denne beslutning omhandlede leveringer af tjenesteydelser foretages, som merværdiafgiftspligtig.

Artikel 2

Den person, for hvem leveringerne af følgende tjenesteydelser foretages, kan udpeges som momspligtig:

(1) i forbindelse med ejendomsarbejder udført af - samt tilrådighedsstillelse af personale ansat ved - underkontrahenter for et generelt byggeforetagende, der arbejder for en bygherre

(2) i forbindelse med ejendomsarbejder udført af - samt tilrådighedsstillelse af personale ansat ved - underkontrahenter for en virksomhed, der selv udfører ejendomsarbejder

(3) i forbindelse med ejendomsarbejder udført af - samt tilrådighedsstillelse af personale ansat ved - underkontrahenter for en anden underkontrahent.

Artikel 3

Denne beslutning udløber den 31. december 2007.

Artikel 4

Denne beslutning er rettet til Republikken Østrig.

Udfærdiget i Bruxelles, den

På Rådets vegne

Formand